เริ่มแล้ว “แอ่วยี่เป็งเจียงใหม่ ฮ่วมใจ๋ฮักษา ฮีตฮอยล้านนา แลนด์มาร์คใหม่”
นายพิชัย เลิศพงศ์อดิศร นายกองค์การบริหารส่วนจังหวัดเชียงใหม่ เปิดเผยว่า  องค์การบริหารส่วนจังหวัดเชียงใหม่ จัดงาน “แอ่วยี่เป็งเจียงใหม่ ฮ่วมใจ๋ฮักษา ฮีตฮอยล้านนา แลนด์มาร์คใหม่” ณ สวนเฉลิมพระเกียรติ 80 พรรษา เปิดงานวันแรกเมื่อคืนวันที่ 17 พฤศจิกายน 2564 ภายในสวนเฉลิมพระเกียรติ 80 พรรษา องค์การบริหารส่วนจังหวัดเชียงใหม่ ประดับตกแต่งด้วยประติมากรรมโคมไฟล้านนาอย่างสวยงาม เพื่อให้นักท่องเที่ยวที่มาร่วมงานได้เก็บภาพความประทับใจร่วมกับโคมไฟล้านนาสีสันต่างๆ นับพันดวง รวมถึงการจัดทำซุ้มอุโมงค์ไม้ไผ่ขนาดใหญ่ ซึ่งเป็นไฮไลท์ของงาน รวมทั้งจัดให้มีการประกวดกระทงประดิษฐ์สวยงาม กิจกรรมต๋ามผางปะตี้ดส่องฟ้าฮักษาเมือง การลอยกระทงบูชาพระแม่คงคา กิจกรรมสืบฮีต สานฮอย ฮอมปอย นิทรรศการ Pavilion บอกเล่าเรื่องราวความเป็นมาของประเพณียี่เป็งและเวิร์คช้อป ด้านหัตถกรรมและศิลปะพื้นบ้าน เป็นต้น ปีนี้ปรับรูปแบบการจัดงานให้สอดคล้อง ตามสถานการณ์การแพร่ระบาดของโรคโควิด-19 และมีมาตรการป้องกันโรค พร้อมจัดให้มีการถ่ายทอดสดบรรยากาศการจัดงานผ่านทางเพจ Facebook องค์การบริหารส่วนจังหวัดเชียงใหม่ และแพลทฟอร์มอื่นๆ เพื่อให้ผู้ที่สนใจได้ร่วมชมบรรยากาศของงานผ่านสื่อออนไลน์ขอเชิญชวนชาวเชียงใหม่และนักท่องเที่ยว มาเที่ยวชมงาน "ประเพณีเดือนยี่เป็งเชียงใหม่ ประจำปี 2564" ระหว่างวันที่ 17-19 พฤศจิกายน 2564 ตั้งแต่เวลา 10.00 น. - 22.00 น. ณ สวนเฉลิมพระเกียรติ 80 พรรษา องค์การบริหารส่วนจังหวัดเชียงใหม่ ด้านหลังศูนย์ราชการจังหวัดเชียงใหม่ ร่วมอนุรักษ์และสืบทอดประเพณีอันดีงามของชาวล้านนา ให้คงอยู่สืบไป